Αθήνα/Athens: 22.10.2014

 Αρ. Πρωτ/Ref. Nr: 4207

 Πληροφορίες: Λογαράς Δημήτρης

**ΠΡΟΣ:**

**- κ. Γ. Παυλίδη, Περιφερειάρχη**

 **Ανατολικής Μακεδονίας - Θράκης**

**ΚΟΙΝ:**

* **Γραφείο Υφυπουργού Ανάπτυξης & Ανταγωνιστικότητας κου Οδ. Κωνσταντινόπουλου**
* **Γραφείο Γενικού Γραμματέα Επενδύσεων (ΕΣΠΑ)**
* κ. Ι. Φίρμπα, Προϊστάμενο Ειδικής Υπηρεσίας Στρατηγικής, Σχεδιασμού & Αξιολόγησης Αναπτυξιακών Προγραμμάτων (ΕΥΣΣΑΑΠ)

**- κ. Β. Πιτσινίγκο, Προϊστάμενο ΕΔΑ Ανατολικής Μακεδονίας - Θράκης**

* κ. Δ. Ιακωβίδη, Αναπληρωτή Προϊστάμενο της ΕΥΣΣΑΑΠ, Προϊστάμενο της Μονάδας Β, συντονιστή της *«Ομάδας Εργασίας σχετικά με την ένταξη της διάστασης της αναπηρίας και της μη διάκρισης στο ΕΣΠΑ 2014-2020»*
* Μέλη *«Ομάδας Εργασίας σχετικά με την ένταξη της διάστασης της αναπηρίας και της μη διάκρισης στο ΕΣΠΑ 2014-2020»*

**ΘΕΜΑ:** «**Προτάσεις Ε.Σ.Α.μεΑ. επί του υποβληθέντος στην Ευρωπαϊκή Επιτροπή κειμένου του Περιφερειακού Επιχειρησιακού Προγράμματος ‘Ανατολικής Μακεδονίας Θράκης 2014 - 2020’***»*

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) - που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας, ιδρυτικό μέλος του Ευρωπαϊκού Φόρουμ Ατόμων με Αναπηρία (European Disability Forum), μέλος με δικαίωμα ψήφου στις Επιτροπές Παρακολούθησης των Επιχειρησιακών Προγραμμάτων του ΕΣΠΑ 2007 - 2013, μέλος της Ομάδας Εργασίας σχετικά με την ένταξη της διάστασης της αναπηρίας και της μη διάκρισης στο ΕΣΠΑ 2014 -2020 βάσει της υπ’ αριθ. 14125/ΕΥΣΣΑΑΠ 989/ 24.03.2014 Απόφασης του Υπουργού Ανάπτυξης και Ανταγωνιστικότητας, διαθέτουσα διαχειριστική επάρκεια Β΄ και Γ΄ Τύπου για την υλοποίηση συγχρηματοδοτούμενων πράξεων στο πλαίσιο του ΕΣΠΑ 2007 - 2013 και διαπίστευση ως φορέας παροχής προγραμμάτων *«Δια Βίου Μάθησης»* - **με το παρόν σας αποστέλλει τις προτάσεις της επί του κειμένου του Περιφερειακού Επιχειρησιακού Προγράμματος (ΠΕΠ) ‘Ανατολικής Μακεδονίας Θράκης 2014 - 2020’,** το οποίο αναρτήθηκε στο διαδίκτυο μετά την υποβολή του (στις 17 Ιουλίου 2014) στην Ε.Ε**.**

**Η Ε.Σ.Α.μεΑ. λαμβάνοντας υπόψη ότι στη νέα προγραμματική περίοδο:**

* τόσο ο Κανονισμός ΕΕ 1303/2013 περί καθορισμού κοινών διατάξεων για τα Ευρωπαϊκά Διαρθρωτικά και Επενδυτικά Ταμεία (ΕΔΕΤ) όσο και οι επιμέρους Κανονισμοί των Ευρωπαϊκών Ταμείων, ενισχύουν τις απαιτήσεις τους αναφορικά με τα άτομα με αναπηρία και την προσβασιμότητα σε σχέση με την προηγούμενη προγραμματική περίοδο (*βλ. άρθρο 7 και γενικές εκ των προτέρων αιρεσιμότητες 1 και 3 του Κανονισμού 1303/2013*), δεδομένης της προηγηθείσας υπογραφής της Σύμβασης των Ηνωμένων Εθνών για τα δικαιώματα των ατόμων με αναπηρία από την Ευρωπαϊκή Ένωση (Η Σύμβαση και το συνοδευτικό αυτήν Προαιρετικό Πρωτόκολλο επικυρώθηκαν, ως γνωστόν, και από την ελληνική Βουλή και δια του ν. 4074/2012 - Αρ. ΦΕΚ 88 Α΄ - αποτελούν πλέον και εθνική νομοθεσία),
* ενδυναμώνεται η σημασία της εταιρικής σχέσης με κοινωνικούς εταίρους, μη κυβερνητικές οργανώσεις και φορείς - όπως η Ε.Σ.Α.μεΑ. - που είναι υπεύθυνοι για την προώθηση της κοινωνικής ένταξης και την καταπολέμηση των διακρίσεων (βλ. άρθρα 5 και 26 Κανονισμού 1303/2013), καθώς και η υποχρέωση ενίσχυσης αυτών των εταίρων (βλ. άρθρο 6 Κανονισμού 1304/2013),
* οι νέοι Κανονισμοί των ΕΔΕΤ περιλαμβάνουν την υποχρέωση οριζόντιας εφαρμογής των αρχών της μη διάκρισης λόγω αναπηρίας και της προσβασιμότητας στα άτομα με αναπηρία, με ρητές αναφορές σε αυτά, και μάλιστα στο πλαίσιο όλων των επενδυτικών προτεραιοτήτων των Προγραμμάτων, είτε απευθύνονται στο γενικό πληθυσμό είτε αφορούν σε στοχευμένες παρεμβάσεις (*βλ. άρθρο 7 Κανονισμού ΕΕ 1303/2013, άρθρο 8 Κανονισμού ΕΕ 1304/2013, σημεία 5 και 15, άρθρα 3 και 5 του Κανονισμού ΕΕ 1301/2013 κ.λπ.*),
* η οριζόντια ενσωμάτωση των αρχών της μη διάκρισης λόγω αναπηρίας και της προσβασιμότητας σε δράσεις που απευθύνονται στο γενικό πληθυσμό αποτελεί και το σημείο-κλειδί που θα φέρει τη μεγάλη διαφορά προς όφελος των ατόμων με αναπηρία, αποτρέποντας τη δημιουργία νέων εμποδίων, τη φτώχεια και τον κοινωνικό αποκλεισμό τους,

καθώς και τις αναφορές στα άτομα με αναπηρία που περιλαμβάνονται στο κείμενο του ΠΕΠ, **προτείνει τα ακόλουθα:**

1) Έχουμε ήδη αναφερθεί σε προηγούμενες επιστολές μας στην ανάγκη διακεκριμένης αναφοράς στα άτομα με αναπηρία, κατά τα πρότυπα των νέων Κανονισμών των Ευρωπαϊκών Ταμείων, όποτε κατά την αναφορά του όρου *«ευπαθείς ή μειονεκτούσες ομάδες πληθυσμού»* γίνεται ανάλυση/εξειδίκευση του όρου μέσω της χρήσης παρένθεσης ή ιδιαίτερης παραπομπής σε ομάδες πληθυσμού*.* Στο κείμενο του εν λόγω ΠΕΠ είναι εμφανής η απουσία αυτή, ενώ αντίθετα αναφέρονται διακεκριμένα άλλες πληθυσμιακές ευπαθείς ομάδες Ρομά, άνεργοι, νέοι, γυναίκες κ.λπ.

**2)** Κατά τη μελέτη του υποβληθέντος ΠΕΠ στην Ε.Ε., παρατηρήθηκε η χρήση τυποποιημένου εδαφίου σχετικά με τις κατευθυντήριες αρχές επιλογής πράξεων κάθε επενδυτικής προτεραιότητας, το οποίο περιέχει μεν αναφορά στην μη διάκριση εν γένει και την ισότητα των φύλων αλλά όχι στην προσβασιμότητα των ατόμων με αναπηρία σε αντίθεση με τις προβλέψεις του άρθρου 7 του Κανονισμού 1303/2013, όπου υπάρχει διακριτή αναφορά στην αρχή αυτή. Με δεδομένη λοιπόν την υποχρέωση διασφάλισης της προσβασιμότητας στα άτομα με αναπηρία **η Ε.Σ.Α.μεΑ. θεωρεί ότι είναι αναγκαία η παρακάτω τροποποίηση του σχετικού τυποποιημένου εδαφίου** (*βλ. κείμενο εντός πλαισίου με χαρακτήρες bold*) **στην παράγραφο ‘*Κατευθυντήριες αρχές για την επιλογή πράξεων*’**, που συνοδεύει την ανάλυση κάθε Επενδυτικής Προτεραιότητας, ώστε **πάντα να περιλαμβάνεται και η προσβασιμότητα στα άτομα με αναπηρία μεταξύ των κατευθυντήριων αρχών επιλογής πράξεων όπως προβλέπεται από τον Κανονισμό 1303/2013.** Εξάλλου όπως είναι γνωστό, η αναφερόμενη στο τυποποιημένο κείμενο ‘*ισοτιμία στις επιλογές*’ προκειμένου για τα άτομα με αναπηρία διασφαλίζεται μονοσήμαντα από την εξασφάλιση της προσβασιμότητας υποδομών και υπηρεσιών.

 *[…]Οι βασικές αρχές που θα διέπουν τη διαμόρφωση της μεθοδολογίας και των κριτηρίων για την αξιολόγηση και επιλογή των πράξεων είναι η αξιολόγηση ως προς τη σκοπιμότητα, αποδοτικότητα και αποτελεσματικότητά τους προκειμένου να διασφαλίζεται η μέγιστη δυνατή συμβολή τους στην επίτευξη των Ειδικών Στόχων και των αποτελεσμάτων που προβλέπονται για κάθε αντίστοιχη επενδυτική προτεραιότητα των αξόνων προτεραιότητας του προγράμματος. Η μεθοδολογία και τα κριτήρια θα είναι επίσης συνεπή με τις κατευθυντήριες αρχές που προβλέπονται από τους Κανονισμούς και αφορούν στην προώθηση της ισότητας μεταξύ ανδρών και γυναικών και της μη διάκρισης* ***και της προσβασιμότητας στα άτομα με αναπηρία****, καθώς επίσης και με τις αρχές της διατηρήσιμης ανάπτυξης (άρθρα 7 και 8 του Καν. 1303/2013). Ιδιαίτερη έμφαση θα δοθεί στη διατύπωση των κριτηρίων με τρόπο που θα διασφαλίζει τη διαφάνεια, την αντικειμενικότητα και την ισοτιμία στις επιλογές, ενώ αυξημένη βαρύτητα θα δίδεται σε πράξεις που αναδεικνύουν συνέργειες και συμπληρωματικότητες με άλλες πράξεις, Ταμεία και Ε.Π.[…]*

**3)** Στην ενότητα **11 *‘Οριζόντιες Αρχές*’, παρ.** **11.2 ‘*Ισότητα ευκαιριών και κατάργηση των διακρίσεων’*** των Περιφερειακών Επιχειρησιακών Προγραμμάτων, η Ε.Σ.Α.μεΑ. είχε προτείνει τη συμπερίληψη τυπικού κειμένου, το οποίο όμως όπως φάνηκε από τα κείμενα των Επιχειρησιακών Προγραμμάτων που υποβλήθηκαν στην Ε.Ε. δεν ελήφθη υπόψη. Ως εκ τούτου, **θεωρούμε αναγκαία κατ’ ελάχιστον τη συμπλήρωση του κειμένου ως εξής** *(βλ. κείμενο εντός πλαισίου με χαρακτήρες bold)*

*[…]Η καταπολέμηση κάθε μορφής διακρίσεων και η προαγωγή της ισότητας ευκαιριών,* ***καθώς και η διασφάλιση της προσβασιμότητας στα άτομα με αναπηρία,*** *διατρέχει οριζόντια το Επιχειρησιακό Πρόγραμμα, ενώ επιπλέον αναλαμβάνονται συγκεκριμένες ενέργειες για την:*

* *Ισότιμη πρόσβαση στην αγορά εργασίας.*
* *Ισότιμη πρόσβαση στην εκπαίδευση, στην κατάρτιση και τη δια βίου μάθηση.*
* *Προώθηση της κοινωνικής ένταξης και καταπολέμησης της φτώχειας.*
* *Καταπολέμηση των διακρίσεων λόγω, φυλετικής ή εθνικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού.*

*Πιο συγκεκριμένα, στο πλαίσιο του ΕΠ Ανατολικής Μακεδονίας - Θράκης 2014-2020,έχουν ενταχθεί επενδυτικές προτεραιότητες και παρεμβάσεις που στοχεύουν στην ενεργό ένταξη, στην κοινωνικοοικονομική ενσωμάτωση περιθωριοποιημένων κοινοτήτων, στην καταπολέμηση κάθε μορφής διακρίσεων, στη βελτίωση της πρόσβασης σε υψηλής ποιότητας κοινωνικές και υγειονομικής περίθαλψης υπηρεσίες.*

*Επιπλέον, στο πλαίσιο των υπολοίπων Αξόνων Προτεραιότητας, προβλέπονται δράσεις, χρηματοδοτούμενες από το ΕΤΠΑ, οι οποίες αφορούν ενδεικτικά στην ενίσχυση των υποδομών υγείας και κοινωνικής φροντίδας καθώς και των υποδομών εκπαίδευσης, που συμβάλλουν καθοριστικά στην ισότητα ευκαιριών και κατάρτιση των διακρίσεων.*

*Τέλος, κατά τη διάρκεια σχεδιασμού και εφαρμογής του προγράμματος προβλέπεται η ανάληψη πρόσθετων πρωτοβουλιών για:*

* *Την ενεργό συμμετοχή σε δημόσια διαβούλευση, περιφερειακές και τομεακές αναπτυξιακές ημερίδες, εθνικά συνέδρια αρμόδιων δημόσιων φορέων και οικείων κοινωνικών οργανώσεων.*
* *Την ισόρροπη, κατά το δυνατόν, συμμετοχή ανδρών και γυναικών στην Επιτροπή Παρακολούθησης του ΕΠ και την εκπροσώπηση σε αυτή δημόσιων αρχών που είναι αρμόδιες για θέματα ισότητας, καθώς και κοινωνικών οργανώσεων ειδικών πληθυσμιακών ομάδων (Γενική Γραμματεία Ισότητας των Φύλων, Εθνική Συνομοσπονδία Ατόμων με Αναπηρία, κλ.π.).*
* *Τη λήψη κατάλληλων μέτρων για τη δημοσιοποίηση του ΕΠ και των ειδικότερων δράσεων που περιλαμβάνονται σε αυτό, ώστε να διασφαλίζεται η κατά το δυνατό ευρύτερη δυνατότητα πρόσβασης στην κοινοτική συγχρηματοδότηση.*
* *Την παρακολούθηση και τη σχετική ενημέρωση της Επιτροπής Παρακολούθησης του ΕΠ και της Ευρωπαϊκής Επιτροπής, μέσω της ετήσιας έκθεσης, όσον αφορά τα μέτρα που έχουν ληφθεί σε σχέση με την παροχή ίσων ευκαιριών στο πλαίσιο του ΕΠ, την αποτελεσματικότητα τους και τις διορθωτικές παρεμβάσεις που απαιτούνται ώστε να διασφαλίζεται η αρχή της μη διάκρισης* ***και η προσβασιμότητα στα άτομα με αναπηρία σύμφωνα με το άρθρο 9 της Σύμβασης των Ηνωμένων Εθνών για τα δικαιώματα των ατόμων με αναπηρία και το ευρωπαϊκό και εθνικό θεσμικό πλαίσιο (π.χ. Κανονισμοί για τα δικαιώματα των επιβατών, Οδηγία ΕΕ 2014/24, νέος Οικοδομικός Κανονισμός κ.λπ).***
* *Τη χρήση εξειδικευμένων κριτηρίων για την τήρηση της αρχής της ισότητας μεταξύ ανδρών και γυναικών και της μη διάκρισης, καθώς και για την ενίσχυση της προσβασιμότητας* ***στα άτομα με αναπηρία*** *, κατά τη διαδικασία επιλογής, υλοποίησης και αξιολόγησης πράξεων για συγχρηματοδότηση, ανάλογα με το φυσικό αντικείμενο των παρεμβάσεων.[…].*

**4)** Δεδομένων των ιδιαίτερων προβλημάτων που αντιμετωπίζουν οι γυναίκες που υφίστανται πολλαπλή διάκριση λόγω του συνδυασμού του φύλου με κάποια άλλη αιτία διάκρισης (π.χ. αναπηρία, εθνοτική καταγωγή κ.λπ.), αλλά και οι γυναίκες που είναι μητέρες παιδιών με αναπηρία, οι οποίες υφίστανται διάκριση εξαιτίας της αναπηρίας του παιδιού τους, **στην ενότητα 11 *‘Οριζόντιες Αρχές*’, παρ 11.3 *‘Ισότητα μεταξύ ανδρών και γυναικών’* το β΄ εδάφιο** **θα πρέπει να συμπληρωθεί ως παρακάτω** *(βλ. κείμενο εντός πλαισίου με χαρακτήρες bold):*

*[…] Στο πλαίσιο του Ε.Π. «Ανατολικής Μακεδονίας – Θράκης 2014 - 2020» και σε πλήρη εναρμόνιση με τα προβλεπόμενα στο κανονιστικό πλαίσιο της προγραμματικής περιόδου 2014-2020 (Κανονισμός (ΕΕ) αριθ. 1304/2013-) Κανονισμός (ΕΕ) αριθ. 1303/2013-) καθώς και τις στρατηγικές προτεραιότητες πολιτικής της Γενικής Γραμματείας Ισότητας επιδιώκεται η διασφάλιση της προώθησης της ισότητας μεταξύ ανδρών και γυναικών και η ενσωμάτωση της διάστασης του φύλου κατά τα στάδια της προετοιμασίας, της υλοποίησης, της παρακολούθησης και της αξιολόγησης του εν λόγω επιχειρησιακού προγράμματος.*

***Ιδιαίτερη μέριμνα θα ληφθεί για γυναίκες που αντιμετωπίζουν πολλαπλές διακρίσεις, όπως π.χ. γυναίκες με αναπηρία, γυναίκες-μητέρες ατόμων με αναπηρία, γυναίκες Ρομά κ.λπ.[…]***

Συνεχίζοντας σε πλέον εξειδικευμένα πεδία:

**5)** Δεδομένου ότι είναι κοινά αποδεκτή η έλλειψη προσβασιμότητας στα άτομα με αναπηρία του περιφερειακού δικτύου της χώρας, γεγονός που αφ’ εαυτού γεννά διακρίσεις, επιβαρύνσεις και ενίοτε αποκλεισμό σε βάρος των ατόμων με αναπηρία, ενώ παράλληλα η Ε.Ε. αναπτύσσει πλαίσιο[[1]](#footnote-1) για την ισότιμη πρόσβαση στις μεταφορές και των ατόμων με αναπηρία, η οποία σχετίζεται μάλιστα άμεσα με τον περιορισμό της εκπομπής ρύπων αλλά και την ασφάλεια, **η ΕΣΑμεΑ θεωρεί αναγκαία την παρακάτω προσθήκη** (*βλ. κείμενο εντός πλαισίου με χαρακτήρες bold*) **στο εδάφιο που αναφέρεται στην ανάπτυξη της υφιστάμενης ανάπτυξης και των αναγκών της ΠΑΜΘ σχετικά με το ‘*ΘΣ 7: Προώθηση των βιώσιμων μεταφορών και της άρσης των προβλημάτων σε βασικές υποδομές δικτύων’* (σελ. 16)** στο κεφάλαιο ‘*1.1. Στρατηγική για τη συμβολή του επιχειρησιακού προγράμματος στη στρατηγική της Ένωσης για την έξυπνη, βιώσιμη και χωρίς αποκλεισμούς ανάπτυξη και την επίτευξη οικονομικής, κοινωνικής και εδαφικής συνοχής’,* παρ. *‘1.1.1 Περιγραφή της στρατηγικής του προγράμματος για να συμβάλει στη στρατηγική της Ένωσης για την Έξυπνη, βιώσιμη και δίχως αποκλεισμούς ανάπτυξη και την επίτευξη οικονομικής, κοινωνικής και εδαφικής συνοχής’*:

*[…]Υπό αυτό το πρίσμα, οι κύριες ανάγκες στο περιφερειακό δίκτυο μεταφορών εντοπίζονται κατά προτεραιότητα:*

* *στη δημιουργία κόμβων διασυνδεδεμένων πολυτροπικών μεταφορών,*
* *στην επέκταση της ζώνης εξυπηρέτησης της Εγνατίας Οδού σε χώρους οικονομικού, πολιτιστικού και τουριστικού ενδιαφέροντος,*
* *στην ολοκλήρωση καθέτων αξόνων της Εγνατίας Οδού όπου έχουν επενδυθεί πόροι από προηγούμενες παρεμβάσεις, συμπεριλαμβανομένων των μελετών ωρίμανσης και*
* *στην ενίσχυση της ενδοπεριφερειακής κινητικότητας (δηλ. της προσβασιμότητας –προσπελασιμότητας σε ορεινές & νησιωτικές περιοχές)*
* ***στην βελτίωση του δικτύου ώστε να ικανοποιεί τις απαιτήσεις των Ευρωπαϊκών Κανονισμών για τα δικαιώματα των επιβατών, συμπεριλαμβανομένων των επιβατών με αναπηρία[…]***

Κατ΄ αντιστοιχία δε οι Επενδυτικές Προτεραιότητες 7α: ‘*Στήριξη πολυτροπικού Ενιαίου Ευρωπαϊκού Χώρου Μεταφορών επενδύοντας στο δίκτυο του Διευρωπαϊκού Δικτύου Μεταφορών*’, Ειδικός στόχος 15 και 7β: ‘*Ενίσχυση περιφερειακής κινητικότητας μέσω της σύνδεσης δευτερευόντων και τριτευόντων κόμβων με τις υποδομές ΔΕΔ-Μ*’, Ειδικός στόχος 16 (σελ. 57 και 58) **θα πρέπει να περιλάβουν σχετική αναφορά στους προαναφερόμενους Κανονισμούς ΕΚ και στην ανάγκη βελτίωσης της προσβασιμότητας στα άτομα με αναπηρία του μεταφορικού δικτύου**. Επίσης, πέραν των αναφερόμενων στην παράγραφο 2 της παρούσας επιστολής, στην αντίστοιχη παράγραφο ‘*Κατευθυντήριες αρχές για την επιλογή πράξεων*’ που αφορά στις προαναφερόμενες Επενδυτικές Προτεραιότητες θα πρέπει μεταξύ των αρχών **να περιληφθεί και η συμβατότητα με τους Ευρωπαϊκούς Κανονισμούς για τα δικαιώματα των επιβατών αναφορικά με την προσβασιμότητα υποδομών και υπηρεσιών.**

Ιδιαίτερα επισημαίνουμε επίσης στο σημείο αυτό, την τεκμηριωμένη πλέον από μελέτες αλλά και τη διεθνή εμπειρία, στενότατη σχέση της προσβασιμότητας με την οδική ασφάλεια.

7) Όπως έχουμε ήδη αναφέρει σε προηγούμενη επιστολής μας, είναι χαρακτηριστική η απουσία από το παρόν Επιχειρησιακό στοιχείων τεκμηρίωσης των συνθηκών που βιώνουν τα άτομα με αναπηρία, τα οποία ως ανήκοντα διαχρονικά στις χαμηλότερες οικονομικές τάξεις πλήττονται ιδιαίτερα βάναυσα από την οικονομική κρίση.

Ως εκ τούτου θεωρούμε απόλυτα αναγκαίο στην ενότητα 5.1 ‘*Γεωγραφικές περιοχές που πλήττονται περισσότερο από τη φτώχεια/ ομάδες-στόχοι που κινδυνεύουν περισσότερο από διακρίσεις ή κοινωνικό αποκλεισμό’* όπου γίνεται εξειδικευμένη αναφορά στις ομάδες που κινδυνεύουν περισσότερο από τη φτώχεια και τον κοινωνικό αποκλεισμό,**να υιοθετηθεί το παράδειγμα της Περιφέρειας Αττικής, η οποία στην παρ. 5.1 αναφέρει ότι**

*[…] Στην Αττική χορηγούνται 1,7 εκ συντάξεις ή το 38,5% των συντάξεων του συνόλου της Χώρας. Το ποσοστό αυτό αναδεικνύει τα δυσμενή δημογραφικά χαρακτηριστικά της Περιφέρειας, αλλά και την ανάγκη παροχής υπηρεσιών υγείας και κοινωνικής αλληλεγγύης σε αυξημένο πληθυσμό ηλικιωμένων. Από τις παραπάνω συντάξεις,* ***οι 93.383 είναι αναπηρικές (27,6% του συνόλου της Χώρας). Οι αναπηρικές συντάξεις στην Αττική ανέρχονται στο 5,5% των συνολικών στην Περιφέρεια, ενώ ο αντίστοιχη αναλογία σε εθνικό επίπεδο είναι 7,6%.***

*Ο αριθμός των δικαιούχων προνοιακών επιδομάτων (π.ε.) στη Χώρα ανέρχεται σε 162.552 (47% άνδρες και 53% γυναίκες). Από αυτούς, το 29,6% αφορά σε δικαιούχους οι οποίοι παράλληλα λαμβάνουν και συντάξεις. Ο μεγαλύτερος αριθμός των συνταξιούχων λόγω γήρατος λαμβάνει π.ε. που κυμαίνονται σε ένα εύρος 300-400 ευρώ.*

***Οι δικαιούχοι π.ε. στην Αττική ανέρχονται σε 45.631 (40% του συνόλου της Χώρας), ενώ π.ε. λαμβάνουν και 15.579 συνταξιούχοι (32% του συνόλου της Χώρας). Το μέσο ύψος των π.ε. της πρώτης κατηγορίας στην Αττική είναι 359 €, έναντι 324 ευρώ περίπου σε εθνικό μ.ο. Στην ηλικιακή διάρθρωση των δικαιούχων π.ε. σημαντικό ποσοστό είναι ηλικίας έως και 25 ετών (29,6%)****[…].*

Η ΕΣΑμεΑ θεωρεί απόλυτα αναγκαία την κατ΄ αντιστοιχία αναφορά σε συγκεκριμένα στοιχεία, τα οποία πλέον διαθέτει η κάθε Περιφέρεια, με στόχο την ανάδειξη του μεγέθους της πληθυσμιακής ομάδας που εκπροσωπεί, την τεκμηρίωση των συνθηκών διαβίωσης αυτών και την ανάγκη υποστήριξής τους με σωστή αξιοποίηση των πόρων του ΕΣΠΑ.

**8)** Είναι πλέον κοινά αποδεκτή, σε ευρωπαϊκό αλλά και εθνικό επίπεδο, η άμεση σχέση της αναπηρίας και της προσβασιμότητας με τομείς πέραν των παραδοσιακά γνωστών όπως π.χ. μεταφορές, ανάπτυξη ανθρώπινου δυναμικού, κοινωνική ένταξη και καταπολέμηση της φτώχειας, υγεία, εκπαίδευση κ.λπ. Τη σχέση αυτή τονίζει τόσο η Σύμβαση των Ηνωμένων Εθνών για τα δικαιώματα των ατόμων με αναπηρία όσο και το νεώτερο θεσμικό πλαίσιο σε ευρωπαϊκό επίπεδο (Κανονισμοί για τα δικαιώματα των επιβατών, Οδηγία 2014/24 για τις δημόσιες συμβάσεις που αναφέρει ότι ‘*Κατά την εφαρμογή της παρούσας οδηγίας θα πρέπει να λαμβάνεται υπόψη η Σύμβαση των Ηνωμένων Εθνών για τα δικαιώματα των ατόμων με αναπηρία ( 6 ), ιδίως όσον αφορά την επιλογή μέσων επικοινωνίας, τεχνικών προδιαγραφών, κριτηρίων ανάθεσης και όρων εκτελέσεων των συμβάσεων’,* κ.λπ.) αλλά και η εθνική νομοθεσία (Νέος Οικοδομικός Κανονισμός, Απόφαση ΥΔΜΗΔ ΥΑΠ/Φ.40.4/1/989/ΦΕΚ 1301Β’ - Κύρωση Πλαισίου Παροχής Υπηρεσιών Ηλεκτρονικής Διακυβέρνησης κ.λπ.).

**Για το λόγο αυτό η ΕΣΑμεΑ θεωρεί ότι στον αντίστοιχο Πίνακα 24, ενότητα 9.1 θα πρέπει στη *στήλη ‘Άξονες προτεραιότητας για τους οποίους ισχύουν οι όροι’* να υπάρξει αναφορά στην αιρεσιμότητα 3 –‘Αναπηρία’ και να περιληφθούν ως σχετιζόμενοι με την αιρεσιμότητα αυτή όλοι οι Θεματικοί Στόχοι- Επενδυτικές Προτεραιότητες του παρόντος ΕΠ.**

**9)** Τέλος, **η Ε.Σ.Α.μεΑ. προτείνει τη συμπερίληψη των παρακάτω ενδεικτικών στοχευμένων δράσεων στους αντίστοιχους άξονες προτεραιότητας του ΕΠ:**

* **ΑΠ1,** που περιλαμβάνει τις παρακάτω Επενδυτικές Προτεραιότητες (ΕΠ):

(1β) Προαγωγή επιχειρηματικών επενδύσεων στην Ε&Κ, ανάπτυξης δεσμών και συνεργειών μεταξύ επιχειρήσεων, κέντρων έρευνας και ανάπτυξης και του τομέα της ανώτατης εκπαίδευσης, ιδίως μέσω της προαγωγής επενδύσεων για την ανάπτυξη προϊόντων και υπηρεσιών, στη μεταφορά τεχνολογίας, στην κοινωνική καινοτομία, στην οικολογική καινοτομία, στις εφαρμογές παροχής δημόσιων υπηρεσιών, στην ενθάρρυνση της ζήτησης, στη δικτύωση, στα συμπλέγματα φορέων και στην ανοιχτή καινοτομία μέσω ευφυούς εξειδίκευσης, καθώς και στήριξης της τεχνολογικής και εφαρμοσμένης έρευνας, πιλοτικών γραμμών, ενεργειών έγκαιρης επικύρωσης προϊόντων, προηγμένων ικανοτήτων παραγωγής και πρώτης παραγωγής ειδικά σε βασικές τεχνολογίες γενικής εφαρμογής και διάδοση των τεχνολογιών γενικής εφαρμογής

(2γ) Ενίσχυση των εφαρμογών ΤΠΕ για ηλεκτρονική κυβέρνηση, ηλεκτρονική μάθηση, ηλεκτρονική ένταξη, ηλεκτρονικό πολιτισμό και ηλεκτρονική υγεία

(3α) Προαγωγή της επιχειρηματικότητας, ιδίως με τη διευκόλυνση της οικονομικής αξιοποίησης νέων ιδεών και ενίσχυσης της δημιουργίας νέων επιχειρήσεων, μεταξύ άλλων και μέσω θερμοκοιτίδων επιχειρήσεων

(3δ) Στήριξη της ικανότητας των ΜΜΕ να αναπτύσσονται σε περιφερειακές, εθνικές και διεθνείς αγορές, και να συμμετέχουν σε διαδικασίες καινοτομίας

**Ενδεικτικές δράσεις προς ένταξη στον ΑΠ1**

- Προώθηση της βελτίωσης της προσβασιμότητας ΜΜΕ σε άτομα με αναπηρία και πιστοποίησης αυτών βάσει του Προτύπου ΕΛΟΤ 1439

- Προώθηση της βελτίωσης της προσβασιμότητας στα άτομα με αναπηρία υφιστάμενων ιστοσελίδων δημόσιων και ιδιωτικών επιχειρήσεων

* **ΑΠ2,** που περιλαμβάνει τις παρακάτω Επενδυτικές Προτεραιότητες (ΕΠ):

(4α) Προαγωγή της παραγωγής και της διανομής ενέργειας που προέρχεται από ανανεώσιμες πηγές ενέργειας·

(4γ) Στήριξη της ενεργειακής απόδοσης, της έξυπνης διαχείρισης της ενέργειας και της χρήσης ανανεώσιμων πηγών ενέργειας στις δημόσιες υποδομές, συμπεριλαμβανομένων των δημόσιων κτηρίων, και στον τομέα της στέγασης

(5β) Προαγωγή επενδύσεων για την αντιμετώπιση ειδικών κινδύνων, εξασφαλίζοντας την ανθεκτικότητα σε καταστροφές και αναπτύσσοντας συστήματα διαχείρισης καταστροφών

(6α) Επενδύσεων στον τομέα των αποβλήτων για την ικανοποίηση των απαιτήσεων του κεκτημένου της Ένωσης στον τομέα του περιβάλλοντος και για την αντιμετώπιση των αναγκών που έχουν προσδιορισθεί από τα κράτη μέλη για επενδύσεις που υπερβαίνουν τις εν λόγω απαιτήσεις

(6β) Επενδύσεων στον τομέα των υδάτων για την ικανοποίηση των απαιτήσεων του κεκτημένου της Ένωσης στον τομέα του περιβάλλοντος και για την αντιμετώπιση των αναγκών που έχουν προσδιορισθεί από τα κράτη μέλη για επενδύσεις που υπερβαίνουν τις εν λόγω απαιτήσεις

(6γ) Διατήρηση, προστασίας, προαγωγής και ανάπτυξης της φυσικής και πολιτιστικής κληρονομιάς

(6δ) Προστασία και αποκατάσταση της βιοποικιλότητας και του εδάφους και προαγωγή των υπηρεσιών των οικοσυστημάτων μέσω και του δικτύου NATURA 2000 και των «πράσινων» υποδομών

(6ε) Ανάληψη δράσης για τη βελτίωση του αστικού περιβάλλοντος, για την ανάπλαση των πόλεων, αναζωογόνησης και απολύμανσης των υποβαθμισμένων περιβαλλοντικά εκτάσεων (συμπεριλαμβανομένων των προς ανασυγκρότηση περιοχών), τη μείωση της ατμοσφαιρικής ρύπανσης και την προώθηση μέτρων για τον περιορισμό του θορύβου

(7α) Στήριξη ενός πολυτροπικού ενιαίου ευρωπαϊκού χώρου μεταφορών μέσω επενδύσεων στο δίκτυο ΔΕΔ-Μ

(7β) Ενίσχυση της περιφερειακής κινητικότητας μέσω της σύνδεσης δευτερευόντων και τριτευόντων κόμβων στην υποδομή ΔΕΔ-Μ, συμπεριλαμβανομένων των πολυτροπικών κόμβων

(7ε) Βελτίωση της ενεργειακής απόδοσης και της ασφάλειας του εφοδιασμού μέσω της ανάπτυξης έξυπνων συστημάτων διανομής, αποθήκευσης και μεταφοράς ενέργειας και μέσω της ενσωμάτωσης σε αυτά της διανεμόμενης ενέργειας από ανανεώσιμες πηγές

**Ενδεικτικές δράσεις προς ένταξη στον ΑΠ2**

- Δημιουργία και προβολή δικτύων προσβάσιμων προορισμών (διαδρομών, υποδομών και μέσων) τουριστικού ενδιαφέροντος

- Προώθηση δράσεων βελτίωσης της προσβασιμότητας αστικών αξόνων σε υποβαθμισμένες περιοχές ή/και σε περιοχές εμβληματικού χαρακτήρα / ειδικής δυναμικής της Περιφέρειας

- Εφαρμογή εμβληματικής ολοκληρωμένης δράσης για τη δημιουργία τυπικής προσβάσιμης και έξυπνης πόλης

- Υποστήριξη παρεμβάσεων αποκατάστασης της προσβασιμότητας κτιρίων ανοικτών στο κοινό βάσει των απαιτήσεων του Νέου Οικοδομικού Κανονισμού

- Προώθηση δράσεων για τη συμμόρφωση των μεταφορικών συστημάτων της Περιφέρειας στις απαιτήσεις των Ευρωπαϊκών Κανονισμών για τα δικαιώματα των επιβατών

* **ΑΠ3,** που περιλαμβάνει τις παρακάτω Επενδυτικές Προτεραιότητες (ΕΠ):

(8iii) Aυτοαπασχόληση, επιχειρηματικότητα και δημιουργία επιχειρήσεων, συμπεριλαμβανομένων καινοτόμων πολύ μικρών, μικρών και μεσαίων επιχειρήσεων

(9α) Επενδύσεις στις υποδομές υγείας και στις κοινωνικές υποδομές που συμβάλλουν στην εθνική, περιφερειακή και τοπική ανάπτυξη, μείωσης των ανισοτήτων όσον αφορά την κατάσταση στον τομέα της υγείας, και προώθησης της κοινωνικής ένταξης με τη βελτίωση της πρόσβασης σε υπηρεσίες κοινωνικού, πολιτιστικού και ψυχαγωγικού χαρακτήρα και με τη μετάβαση από θεσμικές υπηρεσίες σε υπηρεσίες σε επίπεδο κοινότητας

(9i) Ενεργός ένταξη, με σκοπό, μεταξύ άλλων, την προώθηση της ισότητας των ευκαιριών και της ενεργού συμμετοχής και της βελτίωσης της απασχολησιμότητας

(9ii) Κοινωνικοοικονομική ενσωμάτωση περιθωριοποιημένων κοινοτήτων, όπως οι Ρομά

(9iv) Βελτίωση της πρόσβασης σε οικονομικά προσιτές, βιώσιμες και υψηλής ποιότητας υπηρεσίες, συμπεριλαμβανομένων της υγειονομικής περίθαλψης και των κοινωνικών υπηρεσιών γενικού συμφέροντος

(9v) Προαγωγή της κοινωνικής επιχειρηματικότητας και της επαγγελματικής ένταξης σε κοινωνικές επιχειρήσεις καθώς και την προώθηση της κοινωνικής οικονομίας και της οικονομίας της αλληλεγγύης προκειμένου να διευκολυνθεί η πρόσβαση στην απασχόληση

(10) Επενδύσεις στην εκπαίδευση την κατάρτιση, και την επαγγελματική κατάρτιση για την απόκτηση δεξιοτήτων και διά βίου μάθηση με την ανάπτυξη υποδομών, κατάρτισης και εκπαίδευσης

**Ενδεικτικές δράσεις προς ένταξη στον ΑΠ3**

- Προώθηση της ανεξάρτητης διαβίωσης των ατόμων με αναπηρία (θεσμός του προσωπικού βοηθού).

- Παροχή εξατομικευμένης υποστήριξης σε μητέρες/πατέρες παιδιών/ατόμων με αναπηρία και γυναίκες με αναπηρία.

- Δημιουργία Δικτύου Ολοκληρωμένων Υπηρεσιών Υποστήριξης Οικογενειών που φροντίζουν παιδιά/άτομα με αναπηρία (όπως για π.χ. Βρεφονηπιακοί Σταθμοί, ΚΔΑΠ – ΜΕΑ, Κέντρα Διημέρευσης και Ημερήσιας Φροντίδας, ΚΗΦΗ, Στέγες Υποστηριζόμενης Διαβίωσης, Ξενώνες Βραχείας Φιλοξενίας κ.λπ.) μέσω της δημιουργίας σχετικού Γραφείου στους Δήμους.

- Προώθηση δράσης «Διαβίωση κατ’ οίκον», για επιδότηση παρεμβάσεων προσβασιμότητας σε κατοικίες ατόμων με αναπηρία με σκοπό την προώθηση της ανεξάρτητης διαβίωσης και την αποφυγή της ιδρυματοποίησης.

- Εκστρατείες ενημέρωσης επιχειρηματιών για τις ικανότητες των ατόμων με αναπηρία και τα οφέλη για την επιχείρηση που απασχολεί άτομα με αναπηρία.

- Παροχή κινήτρων στους επιχειρηματίες για την απασχόληση ατόμων με αναπηρία (π.χ. επιδότηση της απασχόλησης των ατόμων με αναπηρία).

- Εφαρμογή δράσης για την προώθηση των εύλογων προσαρμογών στους χώρους εργασίας και τις ΤΠΕ που χρησιμοποιούνται.

- Υποστήριξη αναπηρικών φορέων για ίδρυση και λειτουργία προστατευμένων παραγωγικών εργαστηρίων αλλά και προγραμμάτων υποστηριζόμενης απασχόλησης.

- Δράσεις προώθησης των γυναικών με αναπηρία στην απασχόληση μέσω δημιουργίας Κοινωνικών Συνεταιρισμών καθώς και στελέχωσης των Κοινωνικών Υπηρεσιών σε συνεργασία με τον ΟΑΕΔ (αντίστοιχα με τον 3+1).

- Συμβολή στη βελτίωση της ποιότητας των υπηρεσιών εκπαίδευσης, κατάρτισης και διά βίου μάθησης των ατόμων με αναπηρία και της σύνδεσής τους με την περιφερειακή αγορά

**10)** Τέλος, επισημαίνουμε ότι ο προσβάσιμος τουρισμός, που καλύπτει τις ανάγκες των ατόμων με αναπηρία, γ΄ηλικίας και άλλων ομάδων με παρόμοιες ανάγκες, μπορεί να συνεισφέρει τα μέγιστα στη διεύρυνση της τουριστικής αγοράς, την επιμήκυνση της τουριστικής περιόδου και συνεπώς την αναβάθμιση του τουριστικού προϊόντος[[2]](#footnote-2). Ως εκ τούτου, διεθνώς πλέον θεωρείται απαραίτητο ο σχεδιασμός κάθε δράσης στον τομέα τουρισμού-πολτιτισμού να ενσωματώνει την οριζόντια αρχή της προσβασιμότητας στα άτομα με αναπηρία, όπως εξάλλου επιβάλλουν και οι Κανονισμοί των Ευρωπαϊκών Ταμείων.

Στο παραπάνω πλαίσιο, το Υπουργείο Τουρισμού σε συνεργασία με την ΕΣΑμεΑ[[3]](#footnote-3) συνιστούν, την ένταξη στο νέο ΕΣΠΑ 2014-2020 και την υλοποίηση της ολοκληρωμένης παρέμβασης «*Προσβάσιμοι Προορισμοί*» για τη δημιουργία ενός τουλάχιστον δικτύου προσβάσιμων προορισμών τουριστικού ενδιαφέροντος σε κάθε Περιφέρεια. Το δίκτυο μπορεί να περιλαμβάνει σημεία πολιτισμού (αρχαιολογικούς χώρους, μουσεία, πινακοθήκες, βιβλιοθήκες, πολιτιστικούς χώρους κ.λπ.), φυσικά αξιοθέατα (άλση, πάρκα, παραλίες, δασικές διαδρομές κ.λπ.) καθώς και επιχειρήσεις (διαμονής, εστίασης, εμπορικές κ.λπ.) προσβάσιμων σε άτομα με αναπηρία, γ’ ηλικίας κ.λπ. Η δράση μπορεί επίσης να ενσωματώνει και δράσεις πιστοποίησης επιχειρήσεων και οργανισμών βάσει του εθνικού προτύπου ΕΛΟΤ 1439, εκπαίδευση προσωπικού κ.λπ.

**Για το λόγο αυτό, η Ε.Σ.Α.μεΑ. θεωρεί αναγκαία την παρακάτω προσθήκη** (*βλ. κείμενο εντός πλαισίου με χαρακτήρες bold*) **στο ‘Τμήμα 4 Ολοκληρωμένη προσέγγιση στην εδαφική ανάπτυξη’(σελ.113)**

*[…]Έτσι προωθείται κατ’ αρχάς η υλοποίηση των εξής τύπων ολοκληρωμένης χωρικής πα-*

*ρέμβασης:*

* *Ολοκληρωμένες χωρικές επενδύσεις (ΟΧΕ): Θα υλοποιηθούν διακριτά σχέδια:*

*- ολοκληρωμένης τουριστικής αξιοποίησης σε περιοχές που συγκροτούν δίκτυο πολιτιστικών – φυσικών πόρων με στόχο την τουριστική τους αξιοποίηση,* ***την διεύρυνση σε νέες αγορές (π.χ. άτομα με αναπηρία, τρίτης ηλικίας κ.λπ.)***

*- σε ιδιαίτερα υποβαθμισμένους οικισμούς και σε οικισμούς όπου διαβιούν Ρομά με στόχο την κοινωνικο-οικονομική ένταξή τους και […]*

Καθώς και στην ενότητα ‘**4.3 Ολοκληρωμένη εδαφική επένδυση (ΟΕΕ)’ (σελ.116,117)** (*βλ. κείμενο εντός πλαισίου με χαρακτήρες bold*)

*Το εργαλείο της Ολοκληρωμένης Χωρικής Επένδυσης (ΟΧΕ) προτίθεται να χρησιμοποιηθεί από την ΠΑΜΘ για την υλοποίηση:*

*Α) […]*

*Β) σχεδίων ολοκληρωμένης ανάπτυξης περιοχών που συγκροτούν δίκτυο πολιτιστικών – φυσικών πόρων με στόχο την τουριστική τους αξιοποίηση.*

*[…]*

*ΟΧΕ Τουρισμού-Πολιτισμού*

*Η υφιστάμενη κατάσταση του τουριστικού τομέα καθώς και το πλούσιο ενδογενές δυναμικό που εμφανίζει η ΠΑΜΘ οδηγεί εύκολα στο συμπέρασμα ότι υπάρχουν σημαντικές δυνατότητες βελτίωσης, ενδυνάμωσης και ευκαιρίες επένδυσης ώστε ο τομέας του τουρισμού – πολιτισμού να αποτελέσει κινητήριο δύναμη για την ανάπτυξη της περιοχής και να καταστεί η ΠΑΜΘ «τουριστικός προορισμός αριστείας».*

*Αυτό προκύπτει και από την «Περιφερειακή Στρατηγική Έξυπνης Εξειδίκευσης– RIS3» όπου ο τουρισμός αναγνωρίζεται ως Υποσχόμενος / Αναδυόμενος τομέας περιφερειακής εξειδίκευσης, αλλά παράλληλα επισημαίνεται το έλλειμμα εξειδικευμένων τουριστικών προορισμών.*

*Οι προκλήσεις που αναγνωρίζονται εντάσσονται στα πεδία της:*

* *βιώσιμης ανάπτυξης στο επίπεδο πόλης – υπαίθρου,*
* *διακυβέρνησης,*
* *δραστηριοτήτων και*
* *υπηρεσιών.*

*Οι προγραμματιζόμενες ΟΧΕ στοχεύουν αφενός στην ολοκλήρωση της αλυσίδας αξίας του τομέα τουρισμός – πολιτισμός και αφετέρου στο σχεδιασμό χωρικών – πολιτιστικών οντοτήτων (εξειδικευμένων τουριστικών προορισμών) και επιχειρεί τη(ν):*

* *χωρική συγκέντρωση των πόρων,*
* *βέλτιστη πρόσβαση σε διαμονή και εστίαση,*
* *αξιοποίηση μοναδικών σημείων προσφοράς και πώλησης,*
* *ελαχιστοποίηση της απόστασης ανάμεσα στα θέλγητρα και τα αστικά κέντρα,*
* *αξιοποίηση υφιστάμενων συγκεντρώσεων θαλάσσιου τουρισμού*
* ***την προσέλκυση νέων ομάδων δυνητικών τουριστών (π.χ. άτομα με αναπηρία και τρίτης ηλικίας).***

*Ως κατάλληλες περιοχές προσδιορίζονται καταρχάς οι περιοχές που ανήκουν στο «τόξο υγροβιοτόπων και αρχαιολογικών χώρων και στο παράκτιο μέτωπο», σύμφωνα με το υπό αναθεώρηση ΠΠΧΣΑΑ της Περιφέρειας. Άλλες περιοχές – που αναμένεται να εξειδικευθούν περαιτέρω με εφαρμογή κριτηρίων όσον αφορά την ιδιαίτερη αξία του τόπου για τον τουρισμό-πολιτισμό και στην αναγκαιότητα ένταξής του σε στοχευμένο δίκτυο ανάδειξης – περιλαμβάνουν ενδεικτικά τις χωρικές οντότητες:*

* *η «γη του κρασιού και της αμπέλου»*
* *η «γη του μεταξιού»*
* *η «γη του μαρμάρου»,*
* *το «λίκνο της φιλοσοφίας», κ.α.*

*Η επιλογή, έγκριση και χρηματοδότηση των στρατηγικών θα γίνει στο πλαίσιο διαβούλευσης της ΔΑ του ΠΕΠ και περιφερειακών και εθνικών αρχών, με κριτήρια που θα αφορούν στην καταλληλότητα της στρατηγικής, στη συμβολή στην επίτευξη των αποτελεσμάτων του ΠΕΠ, στη διαχειριστική ικανότητα, τεχνική ετοιμότητα και ικανότητα μόχλευσης πόρων του φορέα.*

*Η ΟΧΕ θα χρηματοδοτηθεί μέσω του ΠΕΠ και θα είναι υπό τη διαχειριστική ευθύνη της ΔΑ του ΠΕΠ και θα τηρείται χρηματοδοτικός πίνακας διακριτός κατά ΕΔΕΤ.*

Σε συνέχεια των παραπάνω προτάσεων, η Ε.Σ.Α.μεΑ. αναμένοντας τις δικές σας ενέργειες για τη συμπλήρωση/προσαρμογή του ΠΕΠ κατά τρόπο συμβατό με τις απαιτήσεις των νέων Κανονισμών των ΕΔΕΤ για τα άτομα με αναπηρία, θέτει στη διάθεσή σας την εξειδικευμένη τεχνογνωσία που πλέον κατά κοινή ομολογία διαθέτει.

Σας ευχαριστούμε θερμά εκ των προτέρων.

Με εκτίμηση,

 Ο Πρόεδρος Ο Γεν. Γραμματέας

 Ι. Βαρδακαστάνης Χρ. Νάστας

1. Βλ. Κανονισμούς ΕΚ 1107/2006, 1371/2007, 1177/2010 και 181/2011. [↑](#footnote-ref-1)
2. Βλ. **ECONOMIC IMPACT AND TRAVEL PATTERNS OF ACCESSIBLE TOURISM IN EUROPE – FINAL REPORT** *Service Contract SI2.ACPROCE052481700 – European Commission, DG Enterprise and Industry* [↑](#footnote-ref-2)
3. Βλ. Δελτίο Τύπου Υπ.Τουρισμού της 28.03.2014 ‘*Πρωτόκολλο Συνεργασίας με την Εθνική Συνομοσπονδία Ατόμων με Αναπηρία’* [↑](#footnote-ref-3)